રેલવેલાઇન ક્રૉસ કરતાં ટ્રેન નીચે આવીને મૃત્યુ થયાના સમાચાર ઘણા સાંભળ્યા અને વાંચ્યા હશે. એ અકસ્માતોને ટાળવા રેલવેએ બે ટ્રૅક વચ્ચે ઘણાં રેલવે-સ્ટેશનો પર જાળીઓ બેસાડી છે; પણ મુલુંડના રેલવે-સ્ટેશન પર માત્ર બે ડબ્બા માટે જાળી લાગેલી છે, બાકીની જગ્યાએ નથી. રોજ હજારો માણસો હજી રેલવેલાઇન ક્રૉસ કરે છે અને પ્લૅટફૉર્મ-નંબર એક પરથી કૂદકા મારીને પ્લૅટફૉર્મ-નંબર બે પર આવેલી ટ્રેન પાટા પરથી જ પકડતા હોય છે જે સાથે આપેલી તસવીરોમાં જોઈ શકાય છે. મુલુંડના સ્ટેશન-માસ્ટર ડનેલ માથ્રેએ આ વિશે મિડ-ડે LOCALને કહ્યું હતું કે ‘મુલુંડમાં જાળીની કોઈ જરૂર નથી અને જાળી લગાડવાથી મને તકલીફ થશે અને મુલુંડમાં રેલવે-ક્રૉસિંગમાં કોઈ બનાવ નથી થતા. હું ડિઝૅસ્ટરનું કામ ઝડપથી કરી નહીં શકું એટલે મુલુંડમાં રેલવેલાઇન વચ્ચે જાળીની જરૂર નથી. જો કોઈ નાહૂર અને મુલુંડ વચ્ચે રેલવેલાઇન નંબર ત્રણ પર આવતી ટ્રેન નીચે આવીને મરી જાય તો રેલવેલાઇન નંબર ત્રણના ડ્રાઇવરને જો એ અકસ્માતની સૂચના આપવા માટે મને બોલાવે ત્યારે હું જો પુલ પરથી જાઉં તો પાંચ મિનિટ લાગે અને જો હું રેલવેલાઇન ક્રૉસ કરીને જાઉં તો અડધી મિનિટમાં પહોંચી જાઉં અને અડધી મિનિટમાં પાછો ઑફિસમાં આવી કન્ટ્રોલમાં માહિતી આપી મદદ લઈને તરત પાછો રેલવેલાઇન ક્રૉસ કરી રેલવેલાઇન નંબર બેથી ટ્રેન પકડી ઘટનાસ્થળે પહોંચી યોગ્ય કાર્યવાહી કરી શકું. એટલે બે રેલવે-ટ્રૅક વચ્ચે જાળીઓની કોઈ જરૂર નથી.’